《次张方伯两山登麻姑山》
明代·林俊

踏云看直上，万象入搜罗。鹤驭昔曾到，仙关近若何。

蓬莱行复浅，瑶草拾还多。五老峰前社，时时梦一过。

作者简介：（1452—1527）明福建莆田人，字待用，号见素、云庄。成化十四年进士。授刑部主事，进员外郎。曾上疏请斩僧继晓并治中贵梁芳罪，触帝怒，下狱，贬姚州判官。寻召还，复官，改南京。正德时，以右副都御史巡抚四川，镇压蓝廷瑞等起事。嘉靖时官至刑部尚书。有《见素文集》、《西征集》。